Oplewing in pogings om Zim se laaste wit boere uit te sitArgieffoto Foto: led.co.za Daar is ŉ oplewing in pogings om wit boere te dwing om hul plase in Zimbabwe op te gee, 15 jaar nadat die land se grondhervormingsprogram van stapel gestuur is. Die Commercial Farmers’ Union (CFU) van Zimbabwe het Dinsdag gesê daar was ten minste 20 “voorvalle” op eiendom wat aan wit mense behoort oor die afgelope paar weke. In die meeste gevalle is boere aangesê is om hul plase te verlaat. Sommige is so min as ŉ maand “kennis” gegee. “Hulle lig die eienaar in dat hul tyd verstryk het,” het Hendrik Olivier, CFU se direkteur, aan Sapa gesê. “Sommige mense kry 90 dae, sommige kry 45 dae, en sommiges kry 30 dae om boerderybedrywighede klaar te maak en om die eiendom te ontruim.” Olivier het gesê in sommige gevalle is die eise gemaak “sonder enige amptelike korrespondensie van die ministerie” en dat daar geen papierwerk is nie. Hy het gesê die meeste voorvalle het in die suidelike deel van die Matabeleland-provinsie plaasgevind. Daar word vermoed dat tussen 300 en 400 wit boere oor is van die aanvanklike 4 000 boere wat 15 jaar gelede daar was. Baie van die persone wat oorgebly het, het reeds dele van hul plase afgestaan. ŉ Onbekende hoeveelheid wit boere het stilweg teruggekeer om grond van die nuwe eienaars te huur. Adjunkpresident Emmerson Mnangagwa het verlede maand ŉ aanduiding gegee dat president Robert Mugabe se regering meer grond van wit boere gaan oorneem. Mugabe se grondhervormingsprogram is in 2000 van stapel gestuur in wat beskryf is as ŉ poging om die wanbalans van grondeienaarskap van die koloniale era reg te stel. Kritici het gesê die program het bygedra tot Zimbabwe se ekonomiese krisis wat veroorsaak is deur ŉ daling in beleggersvertroue en landbouproduksie. Mugabe en sy ondersteuners het gesê Westerse sanksies is vir die krisis te blameer.